ИНФОРМАЦИЯ

Относно: Разрешаване на внос от България в Сингапур на пилешко и свинско прясно месо, разфасовки, обработени и консервирани продукти и на говеждо и овче/козе консервирано месо
	   Стартиране на процедура по регистрация на български млечни продукти в Индонезия
Сингапур
На 11 септември 2026 г. Singapore Food Agency (SFA) официално разреши износа на българско птиче и свинско месо и продукти от тях. Практическите доставки ще могат да започнат след съгласуването на необходимите ветеринарно-здравни сертификати между България и Сингапур. Това е значима възможност за българския хранително-вкусов сектор, защото решението на (SFA) премахва един от основните нетарифни бариери — липсата на одобрен достъп за съответните категории българско месо и месни продукти. Одобрението от SFA е своеобразен официален сигнал за доверие към българската система за безопасност на храните и ветеринарен контрол. Самото решение е резултат от оценка на българската система за контрол на безопасността на храните и здравето на животните.
Сингапур разчита в значителна степен на внос за снабдяването си с храни. Отварянето на пазара позволява на българските производители да работят директно с вносители, дистрибутори, хотели, ресторанти и търговски вериги. Това е особено важно за месопреработвателните предприятия, които могат да изнасят продукти с по-висока добавена стойност, а не само суровина. Обхващат се следните артикули: 
1. Птиче месо: пилешки разфасовки; пилешки дреболии; обработено пилешко месо, консервирано пилешко месо;
2. Свинско месо: свински разфасовки; свински дреболии; обработено свинско месо (сушено, варено, пушено), консервирано свинско месо;
3. Консервирано говеждо месо;
4. Консервирано овче/козе месо.
Българските компании могат да развиват нишови продукти за сингапурския пазар: премиум месни продукти; традиционни български колбаси; консервирани меса; готови за консумация продукти; продукти с по-дълъг срок на годност; специализирани продукти за ресторанти и хотели (този сегмент е особено важен в страната предвид бързото разрастване и позициониране на Сингапур като кулинарна дестинация за местни и гости).
Отпадането на тази нетарифна бариера, дава възможност на български компании, с изградена дистрибуторска схема в страната да използва Сингапур като регионален търговски и логистичен център за други пазари в ASEAN. Това е особено интересно за компании, които нямат собствена регионална структура в Азия.
Тази възможност следва да се разглежда в контекста на Споразумението за свободна търговия между ЕС и Сингапур (EUSFTA), което влезе в сила на 21 ноември 2019 г. Споразумението премахва останалите тарифи за продуктите и създава по-предвидима търговска среда, като включва правила относно митническите процедури, правилата за произход, санитарните и фитосанитарните мерки, техническите бариери и други аспекти на търговията. Следователно за българския бизнес се съчетават две важни предпоставки - европейската търговска рамка ЕС–Сингапур и конкретното санитарно и ветеринарно одобрение на българските продукти. Това е особено важно за месния сектор, тъй като тарифното третиране само по себе си не е достатъчно за достъп до пазара – необходимо е и съответното разрешение от сингапурските компетентни органи.

Важно е да се отбележи, че одобрението не означава автоматично започване на износ. След политическото/регулаторното отваряне предстои съгласуване на ветеринарно-здравните сертификати, след което може да започне практическият износ. Освен това SFA изисква месото и месните продукти да идват от одобрени източници, а за кланици, транжорни и предприятия за преработка се прилага процедура по акредитация. За всяка пратка са необходими съответните разрешителни и ветеринарен сертификат.
Индонезия
Отделно посолството на Р България в Индонезия информира, че е сезирало компетентните органи в Министерство на селското стопанство на Р Индонезия за започване на процедура оп регистрация на българки млечни продукти в страната (21.9.2026 г.)
Индонезия изпитва остър недостиг на мляко и млечни продукти и лицензирането на български производители като вносители на тези продукти в страната ще е от съществено значение за българския бизнес ((продуктово, технологично, оборудване). България може да се позиционира като стратегически партньор на Индонезия и в рамките на АСЕАН за развитие на млечния сектор (кисело мляко, трайни продукти, полуфабрикати).

Паралелно Посолството работи и по решаване на казуса със сертифицирането на български продукти по ХАЛАЛ Индонезия посредством сертифицирането на Главно мюфтийство България като сертифициращ орган по този стандарт за Индонезия. 

Посолството на Р България в Индонезия (покриващо също Сингапур, Малайзия, Бруней и Източен Тимор) и в частност СТИВ са на разположение на заинтересуваните български предприятия и износители за реализиране на износ на посочените продукти на очертаните пазари.

